作者：周邦彦
词牌/韵律：一寸金

paragraphs: 州夹苍崖，下枕江山是城郭。
望海霞接日，红翻水面，晴风吹草，青摇山脚。
波暖凫鷖作。
沙痕退、夜潮正落。
疏林外、一点炊烟，渡口参差正寥廓。
自叹劳生，经年何事，京华信漂泊。
念渚蒲汀柳，空归闲梦，风轮雨楫，终辜前约。
情景牵心眼，流连处、利名易薄。
回头谢、冶叶倡条，便入渔钓乐。